钦定古今图书集成/明伦汇编/氏族典/第448卷 > 《廖用贤尚友录》 > 沈君理
## 钦定古今图书集成/明伦汇编/氏族典/第448卷 > 《廖用贤尚友录》 > 沈君理

按《陈书沈君理传》，“君理字仲伦，吴兴人也。祖僧畟，梁
左民尚书。父巡，素与高祖相善，萧察署金紫光禄大
夫。君理有识鉴，起家湘东王法曹参军。高祖镇南徐
州，巡遣君理谒高祖，高祖命尚会稽长公主。高祖受
禅，拜驸马都尉，出为吴郡太守，以干理见称。世祖嗣
位，征为侍中。天嘉三年，授左民尚书，寻改前军将军。”
六年，出为东阳太守。天康元年，以父忧去职。前后夺
情者三，并不就。太建元年，服阕，除太子詹事，行东宫
事，迁吏部尚书。二年，高宗以君理女为皇太子妃，赐
爵望蔡县侯。五年，迁尚书右仆射，疾卒，谥曰贞宪。子
遵俭，早卒，以弟君高子遵礼为嗣。君理弟五，叔迈，亦
方正有干局，历通直散骑常侍，卒。